125 години предучилищно образование в град Шумен
През тази година предучилищните педагози в Шумен отбелязват 125 години от организираното предучилищно образование. Неговото начало е поставено през 1889 г., когато Общината с финансовата подкрепа на Министерството на народното просвещение, открива забавачница за деца от 3- до 7-годишна възраст.
Предучилищното образование в България има дългогодишна история и ние вярваме, че всяка изминала година учителите на Шумен правят своите малки крачки, с които смело и уверено продължават изминатия път в желаната посока - развитие на модерно предучилищно възпитание и подготовка на децата.
Изминалите години са изпълнени с много труд, ентусиазъм и обич към най-малките граждани на Шумен. Днешните учители в детските градини на Шумен са стъпили уверено на здравите основи, поставени от предшествениците си. Установени са традиции, които се помнят, почитат и пазят. Зад всеки напредък стоят хора и личности с неспокоен дух и висок морал. Отговорността и обичта към децата и професията са им давали кураж да реализират нови идеи и практики, да създават подходяща среда за възпитание, да предават опита си на младите колеги. С отворени сърца към възпитанието на децата, с емоциите от общуването с тях и с амбицията да споделят опита и успехите си с колеги от страната и Европа, те уверено вървят напред.
Всички те са горди и щастливи, че първи откриват талантите на децата, помагат им да се развиват и да носят в сърцата си спомените за първия учител!
Днес детските градини в община Шумен са 32, в които са обхванати 3050 деца, разпределени в 131 групи. През 2013 г. отвори врати Обединено детско заведение „Пчелица” с капацитетни възможности за четири възрастови групи. Две детски градини бяха преобразувани в обединени детски заведения. Обхватът на децата от 3 до 7 години в общината е 91 %, а на 5 и 6-годишните деца е между 91 - 95 %. Грижата за децата е поверена на 292 висококвалифицирани детски учители, 10 музикални педагози, 8 логопеда и 5 психолога. Голяма част от тях са участници в национални и международни научни форуми, имат различни публикации в специализираните научни издания.
През тази юбилейна година ръководството на община Шумен, директори и учители посветиха редица инициативи. Началото им бе поставено в седмицата от 17 до 21 март с международната среща „Европа в Шумен”, в която участници от спечелени пет международни проекта направиха своите работни срещи. Акцент в Програмата бе Международната конференция на тема: „Насърчаване на креативността чрез проектната дейност”. Инициативата бе подкрепена от Шуменски университет „Епископ Константин Преславски”, както и от Националната агенция, администрираща Програма „Учене през целия живот” - Център за развитие на човешките ресурси. Това бе отлична възможност за качествено споделяне на опит и добри практики, свързани с проектните дейности между всички гости от 16 европейски страни и учители от страната.
С подчертано голям интерес от учители и деца преминаха VІІ международен детски театрален фестивал по приказки на класиците „Братя Грим” и VІІІ детски театрален фестивал „Коломбина”. Всяко издание разширява възможностите за изява на децата и се превръща в празник на детското творчество и талант, които дават на децата ни самочувствие и увереност.
От месец март до месец ноември на всяка детска градина е осигурена възможност да презентира дейността си на страниците на в. „Шуменска заря”.
Пет шуменски детски градини тази година празнуват свои юбилеи и кръгли годишнини – ЦДГ „Смехорани”, ЦДГ „Изворче”, ЦДГ „Космонавт”, ОДЗ „Щурче” и ЦДГ „Дружба”.
Шуменските детски градини се утвърдиха през годините с високо качество на възпитателно-образователния процес с децата, с естетическата и функционална предметна среда. Голяма част от педагогическите колективи на детските градини са изключително отворени за разнообразни иновационни практики, в резултат на което са реализирани участия в редица проекти. Много от децата участват в различни национални и международни конкурси и фестивали, като стават носители на престижни награди. Те са талантливото бъдеще на града ни, с което се гордеем. Тяхното възпитание и развитие са приоритет в политиката на ръководството на община Шумен. Наша водеща цел винаги е била да се подобряват условията за израстването им, за да имат пълноценно и радостно детство, да играят и да се обучават в добри условия и приятна атмосфера.
„Нашенска хубост” - Изложба на кукли в народни носии по проект на ЦДГ №32 „Дружба”
1. 17-21 март
„ЕВРОПА В ШУМЕН” – Седмица на работните срещи по проектите на ЦДГ № 23, 25, 27, 30 и ОДЗ „Светулка” по СП „Коменски” от програма на ЕК на ЕС „Учене през целия живот”
•	19 март - „Мир в детските сърца” - 35 години ЦДГ № 30 „Космонавт” – Концерт, НЧ „Т. Петков”;
•	20 март – VІІ международен фестивал по приказки на класиците „Братя Грим”;
Международна изложба от детски рисунки;
Международна конференция „Насърчаване на креативността чрез проектната дейност”;
Тържествен концерт от децата на ЦДГ № 25 „Братя Грим” - ДКТ „В. Друмев”
•	21 март, „Децата на Шумен - различни, но единни” - концерт на ЦДГ № 19 „Конче-Вихрогонче", ДКТ „В. Друмев”;
•	27 – 28 март, VІІІ детски театрален фестивал „Коломбина” организиран от ЦДГ № 35 „Изворче”, Общински младежки дом
м. март – м. ноември
„Алманах на Шуменското детство” – ежемесечен подлистник във в. „Шуменска заря”
10 април - „С нас в бъдещето” - 30 години ОДЗ „Щурче” – Концерт, ДКТ „В. Друмев”
23 април, - Състезание „Малкият математик” – с участието на 16 ЦДГ/ОДЗ
25 април - „Смехорани са децата, слънцето и светлината” - 50 години ЦДГ № 12 „Смехорани” – Юбилеен концерт, ДКТ „В. Друмев”
30 април - „Приятелство на всекиму е нужно” - 30 години ЦДГ № 32 „Дружба” – Концерт, ДКТ „В. Друмев”
15 май - „Весел старт” - Спортен празник, ХVІ – то издание, с участието на ЦДГ № 1, ЦДГ № 5, ЦДГ № 30, и ЦДГ № 35, Зала „Младост”
„125 черно-бели спомена” – фотоизложба със снимки от всички детски градини пред ДКТ „В. Друмев”
23 май - Концерт за Деня на славянската писменост и култура, с участието на деца от ЦДГ, ученици от община Шумен и Общински младежки дом, ДКТ „В. Друмев”
29 май - Детска оперета „Пипи”- ОДЗ „Светулка”, ДКТ „В. Друмев”
30 май - Концерт /подарък от община Шумен/ за децата от подготвителните групи, ДКТ „В. Друмев”
31 май - „Парад на хвърчилата”, с участието на всички детски градини
1 юни – Ден на детето, Градска градина
4 юни - ”Изворът на детството” - 25 години ЦДГ № 35 „Изворче” – Юбилеен концерт, ДКТ „В. Друмев”
3 – 5 октомври - Карнавал на плодородието, с участието на всички градски ДГ
8 - 10 октомври, Детска спортна олимпиада на дружбата, с участието на всички ДГ – зала „Младост” и зала „Плиска”;
31 октомври - Поздравителен концерт за работещите в системата на предучилищното образование, ДКТ „В. Друмев”
„За да е незабравимо детството” – представяне на сборник със сценарии – ЦДГ № 32 „Дружба”;
14 ноември – Среща на поколенията, Зала „Форум” – хотелски комплекс „Шумен”.
Йорданка Димитрова – старши експерт ОПО към дирекция
„Просвета, култура и младежки дейности“ в Община Шумен